रुस-युक्रेन युद्ध : लमजुङका साजन गुरुङको मृत्यु
रुसी सेनामा भर्ती भएका  लमजुङका युवकको मृत्यु भएको छ ।  लमजुङको दुधपोखरी गाउँपालिका-१, घमारचोकका ३२ वर्षीय साजन गुरुङको मृत्यु भएको परिवारले पुष्टि गरेको छ ।
लमजुङ — रुसी सेनामा भर्ती भएका लमजुङका युवकको मृत्यु भएको छ । लमजुङको दुधपोखरी गाउँपालिका-१, घमारचोकका ३२ वर्षीय साजन गुरुङको मृत्यु भएको परिवारले पुष्टि गरेको छ ।मृतकका बुबा श्रीमान गुरुङका अनुसार पुस १६ गते राति ८–९ बजेतिर अन्तिम भिडियो कल भएको र त्यसपछि सम्पर्क हुन नसकेकोमा एकाएक सामाजिक सञ्जालमा आफ्नो छोराको मृत्यु भएको खबर सार्वजनिक भएको बताए । उनका अनुसार छोरा साजनसँग २ सेकेन्डमात्रै कुरा गर्न पाएको र त्यसपछि फोन काटिएको र पटक पटक सम्पर्क गरे पनि सम्पर्क हुन सकेन ।रुसी सेनामा भर्ना भएका उनका साथीहरूले जर्मनमा रहेका साजनका भाइ कुमारलाई खबर पठाएपछि कुमारले गाउँमा साजनको मृत्यु भएको खबर पठाएका थिए ।उनका अनुसार गाउँमा कसैको मृत्यु भएपछि जुठो हुने भएकाले गाउँलेलाई जुठो फुकाउन पुस २९ गते काजकिरिया समेत गरिसकिएको छ । मृतक साजनका श्रीमती र एक छोरा छन् । गाउँमा बुबाआमा छन् ।रोजगारीका लागि असोज २ गते माल्टा जान्छु भनी गएका साजन रुसी सेनामा पुगेको परिवारलाई पछिमात्रै थाह भएको श्रीमान गुरुङले बताए । उनको मृत्युपछि गाउँ शोकाकुल बनेको वडाअध्यक्ष दुर्गामान गुरुङलले बताए । नेकपा (माओवादी केन्द्र) जिल्ला समन्वय समितिका सचिव सुनिल सुनारका अनुसार साजन दुधपोखरी गाउँपालिका वाइसीएल अध्यक्ष समेत रहेका थिए । 